Source: http://odlocitve.us-rs.si/sl/odlocitev/US17268?q=Zakon+o+zavodih+%28ZZ%29%2C+29.+%C4%8Dl.&sf%5B0%5D=legal_basis
Timestamp: 2018-03-24 23:23:20+00:00
Document Index: 6833929

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

ECLI:SI:USRS:1994:U.I.105.92
Pouda za oceno ustavnosti in zakonitosti odloka se zavrže.
Ustavno sodišče ni pristojno za odločanje o ustavnosti in zakonitosti akta Vlade o ustanovitvi javnega zdravstvenega zavoda, ker je posamičen akt, s katerim Vlada kot ustanoviteljica določa preoblikovanje določene in posamezne organizacije v javni zavod.
Nepristojnost ustavnega sodišča za oceno skladnosti posamičnega akta - odlok o ustanovitvi javnega zavoda.
Zakon o zavodih (ZZ), 29. čl.
Zakon o Ustavnem sodišču RS (ZUstS), 21. in 25. čl.
V obrazložitvi sklepa se ustavno sodišče sklicuje na svojo odločbo U-I-104/92, z dne 7/7-1994.
U-I-105-92.pdf
Ustavno sodišče je v postopku za preizkus pobude Republiškega odbora Sindikata zdravstva in socialnega skrbstva Slovenije na seji dne 9/11-1994
Pobuda za oceno ustavnosti in zakonitosti Odloka o ustanovitvi javnega zdravstvenega zavoda Klinični center Ljubljana (Uradni list RS, št. 34/92) se zavrže.
Vlagatelj je vložil več pobud, ki so se smiselno nanašale na sodelovanje delavcev pri soupravljanju zavoda, ustanovljenega z odlokom, navedenim v izreku tega sklepa. Glede slednjega odloka meni, da njegov 6. člen, ki med drugim pooblašča direktorja zavoda, da sprejme poslovnik o volitvah in opravi vse druge priprave za izvedbo volitev, ni v skladu z 29. členom Zakona o zavodih (Uradni list RS, št. 12/91).
Ustavno sodišče po 21. členu Zakona o Ustavnem sodišču (Uradni list RS, št. 15/94) odloča o skladnosti podzakonskih predpisov z Ustavo in z zakoni. Odlok Vlade o ustanovitvi javnega zdravstvenega zavoda pa ni predpis, saj z njim ustanovitelj določa preoblikovanje določene in posamezne ustanove v javni zavod. Ta akt Vlade je torej posamičen, nanaša se na določeno pravno osebo, spreminja posamično razmerje med ustanoviteljem in to pravno osebo na podlagi zakona - to pa so značilnosti posamičnega akta. Ustavno sodišče glede na to ni pristojno odločati o skladnosti tega akta z Ustavo in zakonom. Svoje stališče glede pravice delavcev, da sodelujejo pri upravljanju zavoda, pa je sodišče zavzelo v odločbi štev. U I 104/92 z dne 7/7-1994, ki je objavljena v Uradnem listu RS, št. 45-I/94.
Ustavno sodišče je sprejelo ta sklep na podlagi 25. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Republiški odbor Sindikata zdravstva in socialnega skrbstva Slovenije
OdlUS III, 120